钦定古今图书集成/明伦汇编/官常典/第104卷 > 《北齐宗室诸王传论》北史
## 钦定古今图书集成/明伦汇编/官常典/第104卷 > 《北齐宗室诸王传论》北史

“赵郡王以跗萼之亲，当顾命之重，安夫一德，固此贞
心，践畏途而不疑，履危机而莫惧。以斯忠义，取毙凶
慝。岂道光四海，不遇周成之明；将朝去三仁，终见殷
墟之祸。不然则邦国殄瘁，何若斯之速欤！”清河属经
纶之期，青云自致，出将入相，翊成鸿业。虽汉朝刘贾，
魏室曹洪，俱未足论其风烈，适足以彰文宣之失德
焉。思好属昏乱之机，归彦因猜嫌之衅，咫尺邺都，以
速其祸，智小谋大，理则宜然。神武诸王，多有声誉，永
安以谏争遇祸，固齐室之比干；彭城莅人布政，乃与
循良比迹，求之近古，未为易遇。上党申威淮海，受辱
牢阱，以英侠之气，迫悲歌之思，欲食藜藿之羹，处茅
茨之下，其可得乎！冯翊廉慎闲明，妄被谗慝，以武成
阴忌之朝而见免夫《角弓》之刺，已为幸矣。